SK Úradný vestník Európskej únie C 279/9

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 279/03)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietky musia byť Komisii doručené v lehote šiestich mesiacov odo dňa uverejnenia.

SÚHRNNÉ INFORMÁCIE

NARIADENIE RADY (ES) č. 510/2006

Žiadosť o registráciu v súlade s článkom 5 a článkom 17 ods. 2,

„BAREGES-GAVARNIE“

ES č.: FR/PDO/005/0306/30.7.2003

CHOP ( X ) CHZO ( )

Toto zhrnutie slúži len na informatívne účely. Zúčastnené strany môžu získať úplné informácie prostredníctvom konzultácie úplného znenia špecifikácie výrobkov, ktoré je k dispozícii na úrovni vnútroštátnych orgánov uvedených v časti 1 alebo útvarov Európskej komisie (1).

1. Príslušný orgán v členskom štáte

Názov: Institut National des Appellations d'Origine Adresa: 51, Rue d'Anjou F-75008 Paris Telefón: (33) 153 89 80 00 Fax: (33) 142 25 57 97 E-mail: info@inao.gouv.fr

2. Žiadateľská skupina

Názov: Association Interprofessionnelle du Mouton Barèges-Gavarnie Adresa: Maison des Associations — Soucastets F-64120 LUZ SAINT-SAUVEUR Telefón: (33) 562 92 32 16 Fax: — E-mail: — Zloženie: výrobcovia/spracovatelia ( X ) iné ( )

3. Druh výrobku

Skupina 1.1. Čerstvé mäso (a vnútornosti)

4. Špecifikácia (zhrnutie požiadaviek v zmysle článku 4 ods. 2)

4.1 Názov: „Barèges-Gavarnie“

4.2 Opis: Čerstvé mäso z dospelých oviec vo veku 2 – 6 rokov alebo z kastrovaných samcov nazývaných „doublon“ vo veku viac ako 18 mesiacov.

Trup oviec váži minimálne 22 kg a trup samcov „doublon“ minimálne 23 kg.

Trup je podlhovastý, zadné stehná sú dlhé a ploché, spodná časť chrbta je široká. Podkožný tuk je biely.

Mäso má výraznú sýto-červenú lesklú farbu. Sú v ňom tenké tukové žilky, ale nepredstavujú nadbytok tuku. Nemá výraznú vôňu typu baranieho mäsa alebo ovčej vlny.

4.3 Zemepisná oblasť: Mäso pochádza zo zvierat, ktoré sa narodili, boli chované a porazené v zemepisnej oblasti, do ktorej patria tieto obce departmentu Hautes-Pyrénées: Barèges, Betpouey, Chèze, Esquièze-Sère, Esterre, Gavarnie, Gèdre, Grust, Luz-St-Sauveur, Saligos, Sassis, Sazos, Sers, Viella, Viey, Viscos, Vizos a časť obce Cauterets.

V rámci tejto chovnej oblasti je určená „letná zóna“, v ktorej musia zvieratá povinne stráviť letné obdobie.

4.4 Dôkaz o pôvode: Každý hospodársky prevádzkovateľ podpíše prehlásenie o spôsobilosti, ktoré je zapísané v INAO (Národný inštitút pre označenia pôvodu). Toto prehlásenie o spôsobilosti umožňuje útvarom inštitútu INAO zaregistrovať všetkých hospodárskych prevádzkovateľov označovania.

V stádach oviec sú len zvieratá, ktoré boli uznané špecifikáciou CHOP. Spôsobilé zvieratá sú identifikované podľa označení, ktoré im bolo zavesené na obidve uši pred prvým letným výstupom.

Každý chovateľ vedie aktualizovaný zoznam nazvaný „inventár spôsobilých zvierat“.

Každé zviera zo stáda, uznané za spôsobilé, ktoré ide na bitúnok, má odovzdávací list vyplnený chovateľom.

Bitúnky vedú aktualizované vstupné a výstupné záznamy, vďaka ktorým je možné vysledovať pôvod a miesto určenia oviec a ovčieho mäsa.

Uvedené záznamy musia byť k dispozícii úradníkom, ktorí vykonávajú kontrolu.

Organoleptickej skúške sú podrobené len telá, ktoré boli označené špecifickým identifikačným znakom. Jatočné telá, ktoré spĺňajú špecifikáciu CHOP, sú z oboch strán označené pásom, ktorý je celý popísaný skratkou „B-G“.

Trup a kusy mäsa obdržané na konci procesu majú štítky, ktoré zabezpečujú identifikáciu mäsa.

4.5 Spôsob výroby: Zvieratá sa musia narodiť, chovať a poraziť v zemepisnej oblasti upresnenej v bode 4.3.

Rasa a stádo

V stáde musia byť jedine ovce baregskej rasy. Genetický výber musí zodpovedať spôsobu letnej pastvy vo voľnej prírode. Celé stádo oviec na farme musí spĺňať špecifikáciu CHOP. V každom stáde musí byť na 50 oviec minimálne jeden baran baregskej rasy a v porovnaní s počtom oviec minimálne 20 % kastrovaných samcov (doublons) všetkých vekových kategórií. Chovateľ si ponechá zo svojho stáda mladé ovce samice na rozmnožovanie a to v pomere minimálne 30 % z celkového počtu oviec. Každé zviera musí na statku farmy ostať nepretržite minimálne 12 mesiacov. Párenie musí byť prirodzené. Kastrácia sa uskutoční po zostúpení semenníkov do mieška.

Vedenie stáda a pastevné postupy

Chov zvierat musí prebiehať podľa ročných období a podľa rastu trávy, v závislosti od nadmorskej výšky a orientácie pasienkov. Na farme nemôže byť viac ako 1,4 VDJ/ha, pričom letná sezóna a obdobie, keď sú ovce v ovčínoch predstavujú vo výpočte maximálne 180 dní ročne. Lúky sú kosené alebo pasené. Podľa pradávnych zvykov sa život zvierat počas roku delí na 4 po sebe idúce obdobia.

Zimné obdobie: od 1. novembra do 31. marca zvieratá zostávajú na najnižšie položenom mieste farmy – v ovčínoch blízko dedín. Prístup na pasienky na kosných lúkach je povinný hneď, ako to podnebné podmienky umožnia.

Medziobdobie: počas prechodných období na jar a na jeseň sa zvieratá pasú v strednej časti hôr nazývanej „medzizóna“ alebo zóna „stodôl“. Nadmorská výška medzizón je 1 000 až 1 800 m. Každý chovateľ musí mať k dispozícii pastevnú plochu v tejto medzizóne.

Letné obdobie: v lete od mája do októbra. Zvieratá sa vyvedú na pasienky nazývané „letné zóny“, ktorých nadmorská výška sa pohybuje od 1 500 do 2 800 a ktoré boli presne vymedzené. Celé stádo, s výnimkou zvierat určených na porazenie, sa musí presunúť na pasienky letnej zóny minimálne od 15. júna do 31. augusta. V letnej zóne sa zvieratá pasú vo voľnej prírode cez deň aj v noci, aby našli potravu potrebnú na rast a výkrm. O CHOP sa môžu uchádzať len zvieratá, ktoré už strávili aspoň dve obdobia v letnej zóne Kastrované samce (doublons), nemôžu byť počas druhého letného obdobia porazené pred 1. júlom.

Na pasienkoch letnej zóny sa nemôže pásť viac ako 0,5 VDJ/ha všetkých druhov zvierat dohromady, aby sa zachovala rozmanitosť lokálnej flóry.

Kŕmenie

Kŕmenie prebieha najmä prostredníctvom pastvy vonku na kosných lúkach, v spoločných ovčínoch a na letných pasienkoch.

Počas zimného obdobia je hlavnou zložkou potravy seno a mládza z výrobnej oblasti. Ak dôjde v tomto období k nedostatku kŕmnych zdrojov, môže sa kúpiť suché krmivo, ktoré nepochádza z výrobnej oblasti, nesmie však predstavovať viac ako 20 % potravy počas tohto obdobia. Ako doplnok potravy k suchému krmivu môžu ovce a kastrované samce konzumovať celozrné alebo drvené obilniny. V čase medziobdobia a letného obdobia sa povoľuje len pastva. Niekoľko výnimiek k pravidlám kŕmenia sa udeľuje jahňatám a ovciam, ktoré práve vrhli.

Čiastočne alebo úplne fermentované krmivo ako napr. siláž alebo balenie sú na farme zakázané. Farmy, ktoré chovajú stádo hovädzieho dobytka oddelene od stáda oviec, môžu takýto druh krmiva dávať hovädziemu dobytku, ak im na to útvary Národného inštitútu pre označenia pôvodu dajú raz za rok povolenie.

Jedinými povolenými kŕmnymi prídavnými látkami sú vitamíny, stopové prvky a technologické prídavné látky obsiahnuté v lízoch alebo v kompletných krmivách určených zvieratám do 4 mesiacov.

Porážka

Aby sa zvieratá vyhli príliš veľkému stresu a aby sa zabezpečila čo najlepšia kvalita mäsa, nemôže preprava zvieraťa na bitúnok od momentu naloženia do momentu vyloženia trvať viac ako hodinu. Zviera je porazené maximálne do 15 hodín od vyloženia z prepravného vozidla. Stiahnutie z kože a pitva sa vykonávajú s osobitnou starostlivosťou, aby sa neodtrhol podkožný tuk a aby sa neznečistili jatočné telá, ktoré sa neumývajú. Celé jatočné telá sú počas 24 hodín uskladnené v dobre vetranej chladiacej miestnosti, kde majú pri teplote 4 – 6 °C vychladnúť.

4.6 Súvislosti: Toto údolie je najmä v zime veľmi izolované a preto je daná zemepisná oblasť veľmi uzavretou a ťažko prístupnou jednotkou. Ľudia sa museli zariadiť tak, aby tu mohli takmer sebestačne žiť a aby mohli maximálne využívať prírodné zdroje, ktoré majú k dispozícii.

Keďže je táto oblasť ohraničená reliéfom, je pre ňu charakteristické osobitné podnebie: oceánske podnebie chránené reliéfom s vnútrozemskými prejavmi. Ďalšou charakteristikou sú svetlo a obdobia sucha, ktoré napomáhajú zberu sena. Výkyvy teploty a oblačnosti spôsobujú vertikálne rozmiestnenie vegetácie, ktorá je v krajine dobre viditeľná. Chovatelia využili všetky úrovne nadmorskej výšky v závislosti od ročných období, aby mohli čeliť týmto veľkým prekážkam okolitého prostredia, a zmenili tak pôvodný ekosystém na poľnohospodársko-lesnícko-pastevný systém, ktorý doslova pretvoril krajinu na terajšie otvorené priestory trávnikového typu: vyskytuje sa tam veľmi rozmanitá endemická flóra.

Pastevné postupy tohto osobitného spôsobu chovu podporujú používanie všetkých troch úrovní nadmorskej výšky: doliny v zime, medzizóna na jar a na jeseň a letné pasienky v lete. Umožňujú pastvu vo všetkých ročných obdobiach, najmä v letnej sezóne, keď sa ovce pasú v úplne voľnej prírode cez deň aj v noci. A naopak prirodzené okolité prostredie môže byť zachované vďaka výrobe ovčieho mäsa. Tento spôsob chovu sa naviac v tejto oblasti zachoval vďaka dopytu po ovčom mäse.

Základom vzniku mäsa s CHOP „Barèges-Gavarnie“ je miestna rasa: baregská rasa, ktorá existuje jedine v zemepisnej oblasti tohto CHOP. Patrí k odolným plemenám stredných Pyrenejí. Vďaka rôznym morfologickým a metabolickým vlastnostiam a správaniu sa dokonale prispôsobila podmienkam prostredia a schopnosť presunúť sa do letnej zóny jej umožnila prispôsobiť sa pastevným postupom na rôznych úrovniach horského priestoru a cieľom výroby dospelého ovčieho mäsa. Jej schopnosť presúvať sa v každom ročnom období, jej odolnosť voči klimatickým podmienkam, jej pud držať sa stáda, prispôsobený životu vo voľnej prírode na letných pasienkoch vysoko v horách, jej odolnosť voči obmedzenej strave v zime a jej schopnosť výkrmu trávou z nej urobili vyvolenú rasu mäsa „Barèges-Gavarnie“.

Originálne a typické vlastnosti CHOP mäsa z dospelých oviec sú dosiahnuté vďaka pastevným postupom a hlavne vďaka životu vo voľnej prírode na letných pasienkoch.

4.7 Kontrolný orgán:

Názov: I.N.A.O. Adresa: 51, Rue d'Anjou F-75008 Paris Telefón: (33) 153 89 80 00 Fax: (33) 142 25 57 97 E-mail: info@inao.gouv.fr Názov: D.G.C.C.R.F. Adresa: 59, Bd V. Auriol F-75703 Paris Cedex 13 Telefón: — Fax: — E-mail: —

4.8 Označovanie: Na tele musí byť potravinovým atramentom po celej dĺžke z oboch strán označený identifikačný pás, ktorý je celý popísaný skratkou „B-G“.

Na trupe a kusoch mäsa musia byť štítky, na ktorých sú upresnené:

názov CHOP,

údaj „appellation d'origine contrôlée“ alebo „AOC“.

údaj „doublon“, pokiaľ mäso pochádza z kastrovaného samca vo veku viac ako 18 mesiacov,

špecifické identifikačné číslo zvieraťa,

dátum porážky,

čitateľné meno chovateľa,

názov a adresa výseku alebo bitúnku,

údaj „la carcasse ne peut être découpée avant une durée de 5 jours à compter de la date d'abattage“ („jatočné telo nemôže byť rozkusované skôr ako 5 dní po porážke“).

4.9 Vnútroštátne požiadavky: Dekrét o Registrovanom označení pôvodu „Barèges-Gavarnie“.

(1) Európska komisia, Generálne riaditeľstvo pre poľnohospodárstvo a rozvoj vidieka, Politika kvality poľnohospodárskych výrobkov, B-1049 Brusel.